***Matúš 5,17.18 „Nemyslite si, že som prišiel zrušiť Zákon alebo Prorokov. Neprišiel som zrušiť, ale naplniť. 18 Amen, hovorím vám: Pokiaľ sa nepominie nebo a zem, nepominie sa ani najmenšie písmenko, ani jediná čiarka zo Zákona, kým sa všetko nestane.“***

Desatoro je najstarším etickým a morálnym kódexom. Ľudstvu bolo dané samotným Bohom. (2. Mojžišova 31,18) Ľudia ho dnes často vnímajú ako obmedzujúci súbor zákazov a príkazov. Hlbší pohľad do Biblie nám pomáha zistiť, že v skutočnosti je desatoro o niečom úplne inom. Ježiš ako mocný zákonodarca desatorom vyjadruje svoj charakter a princípy svojej vlády, ktoré stoja na vzájomnej láske, rešpekte a láskavosti a sú platné aj pre ľudstvo. Ježiš potvrdil, že zákon neprišiel zrušiť, ale naplniť (Mat 5,17).

**Ak necháme pôsobiť Pána Boha v našom živote, potom sa to prejaví takto:**

1. Boh je v našom živote na prvom mieste (2. Moj 20,2-3)
2. Naša úcta patrí iba Jemu (2 Moj 20,4-6)
3. Rešpektujeme Jeho charakter svojím životom (2. Moj 20,7)
4. Pamätáme na sobotu ako oddelený deň pre stretnutie s Bohom (2. Moj 20,8-11)
5. Rešpektujeme svojich milujúcich rodičov (2 Moj 20,12)
6. Vážime si života každej bytosti (2 Moj 20,13)
7. Chránime ľudskú dôstojnosť (2. Moj 20,14)
8. Rešpektujeme majetok druhých (2. Moj 20,15)
9. Sme čestní vo vzájomných vzťahoch (2 Moj 20,16)
10. Neprahneme po cudzom človeku a jeho majetku (2 Moj 20,17)

Desatoro bolo dané Izraelitom potom, čo boli vyslobodení z otroctva a bol to vlastne návod, ako zostať na slobode. Ježiš potvrdil Boží úmysel darovať nám slobodu a pokoj (Jn 8,36; 14,27).

Boží zákon je dokonalý a udržuje pri živote (Žalm 19,8). Jeho podstatou je láska a harmónia (Jn 14,15; 15,10; 1. Korintským 14,33.40). Ľudské zákony sa menia, Boží zákon však je nemenný (Lukáš 16,17). Božím ideálom je, aby bol jeho zákon vpísaný do nášho srdca (Židom 8,10).

Zákon nám pomáha spoznať náš vlastný stav, slúži nám ako zrkadlo, aby sme si uvedomili svoj hriech (Rímskym 3,20; 7,7).

Desatoro Ježiš zhrnul takto: „*Milovať budeš Pána, svojho Boha, celým svojím srdcom a celou svojou dušou a celou svojou mysľou*. To je veľké a prvé prikázanie. Druhé je mu podobné: *Milovať budeš svojho blížneho ako seba samého*. Na týchto dvoch prikázaniach spočíva celý Zákon i Proroci.." (Matúš 22,37-40)